Gammel hankamel skal aflives, da den er blevet for aggressiv til Odense Zoo.

Det er ikke altid let at blive ældre, og for nogle går det også ud over humøret. Således også i dyreriget, og det koster nu Odense Zoos gamle hankamel livet.

- Efter grundige overvejelser og i samråd med dyrlægen, har vi besluttet at aflive den 12 år gamle hankamel, skriver den zoologiske have på Facebook.

Årsagen til aflivningen er, at den gamle kamel er begyndt at udvise aggressiv adfærd over for de andre kameler samt de dyrepassere, der ellers skulle tage sig af den. Derudover har den gamle kamel også nogle knuder på huden, hvilket kunne være tegn på sygdom.

Som det efterhånden er blevet en tradition i danske zoologiske haver, vil hankamelen blive dissekeret foran publikum.

- Har du lyst til at blive klog på kamelens anatomi, kan du overvære dissektionen mandag den 8. august kl. 12.00 ved Atollen, inviterer Odense Zoo med et smiley-ikon til sidst.